Pro-Puk-groep kap terug met Ek's-'n-Puk-veldtog - Solidariteit WêreldSolidariteit Wêreld
Tuis › Mediaverklarings › Pro-Puk-groep kap terug met Ek’s-‘n-Puk-veldtog
Pro-Puk-groep kap terug met Ek’s-‘n-Puk-veldtog
Woensdag | 20 Januarie | 2016
Die Pro-Puk-groep het vandag in samewerking met die Solidariteit Beweging ʼn nuwe veldtog, genaamd “Ek’s-ʼn-Puk,” van stapel gestuur. Dit volg in reaksie op die onlangse uitspraak deur die Suid-Afrikaanse Instituut vir Intellektuele Eiendomsreg (SAIIPL) se appèlkomitee waarvolgens die Pro-Puk-groep nie die webwerfdomein propuk.co.za mag gebruik nie.
Die Noordwes-Universiteit (NWU) het geappelleer teen ʼn vroeëre uitspraak van die SAIIPL wat beslis het dat die Pro-Puk-groep die domein, www.propuk.co.za, mag gebruik. Die groep is in 2014 in samewerking met die Solidariteit Beweging gestig om ʼn platform daar te stel waar studente en oudstudente hul stem oor kwessies by dié universiteit kan lug.
Dr. Dirk Hermann, bestuurshoof van Solidariteit, meen prof. Dan Kgwadi probeer tevergeefs om met behulp van sensuurtegnieke die stem van oudstudente oor die NWU stil te maak. “Hy hou nie van die standpunt van oud-Pukke nie en daarom probeer hy nou om hul stem op die web stil te maak. Sy klag by die SAIIPL teen die groep oudstudente is ’n sensuurtegniek. In die era van sosiale media werk sensuur net nie meer nie,” het Hermann gesê.
Hermann sê die Pro-Puk-groep het in die lig van die klag van die NWU teen sy eie oudstudente se webbladsy besluit om ’n nuwe webbladsy, www.eks-n-puk.co.za, te registreer. Oudstudente gaan ook aangemoedig word om foto’s van hul studentedae, graadsertifikate of enige ander foto’s wat wys dat hulle trotste Pukke is, op die webbladsy te plaas.
Hermann voeg by die Pro-Puk-veldtog gaan nou nóg groter wees. “Die Pro-Puk-groep het die steun van meer as 30 000 oudstudente. Ons databasis van oudstudente is groter as die NWU se eie databasis. Prof. Kgwadi moenie brûe met oudstudente brand nie, maar moet dit eerder bou. Hierdie aksie teen sy oudstudente is ’n brugbrand-aksie,” sê Hermann.
Die Pro-Puk-groep gaan ook oudstudente se reaksie op prof. Kgwadi se sensuur op Facebook, Twitter en die nuwe www.eks-n-puk.co.za– webbladsy vra.
Die groep het voorts oud-Pukke en ondersteuners gevra om die woord “PUK” na 34802 te SMS om aan prof. Kgwadi te wys dat oud-Pukke se stem nie stilgemaak kan word nie.